Поръчките за двата крайцера на стойност по 15 млн. йени са дадени на корабостроителниците на „Мицубиши“ в Нагазаки и „Кавазаки“ в Кобе на 20 юни 1922 г. На 11 август кораб №2 получава името „Фурутака“ в чест на планината на остров Етаджима, в съседство с военната академия на Императорския флот. Първият крайцер на 9 октомври по неясна причина е наречен „Како“ в чест на река в префектура Хього, в нарушение на установения през 1913 г. ред на наименуване. На 17 ноември той е заложен в Кобе със строителен номер 540. „Фурутака“ е заложен на 5 декември в Нагазаки под номер 390. Поради народни вълнения и станалото на 1 септември на следващата година катастрофално земетресение строителството на първо време върви бавно, а на „Како“ и въобще е прекъснато за 3 месеца поради падането на портален кран. „Фурутака“ е спуснат на вода на 25 февруари 1925 г. и излиза на ходови изпитания през септември, но поради проблеми с турбините планираното за 23 ноември негово предаване на флота се състои едва на 31 март на следващата година. Спускането на „Како“ е на 10 април 1925 г., а е предаден на флота на 20 юли 1926 г.